Mõned ehk loodavad, et Juske paljastab nüüd salajased asjaolud, miks Tallinna sotsid tänasel üldkogul linnapeakandidaati ei valinud. Et erakonnas hirmus tüli majas? Et Pihlile kerkinud ootamatud konkurendid? Või midagi veel  hullemat?    Paraku tuleb kõiki vandenõuteoreetikuid kurvastada. Mingit põrutavat põhjust ei ole.    Otsustasime linnapeakandidaadi valimisega kiirustada aeglaselt. Tallinna piirkonna juhatus on esitanud Jüri Pihli kandidatuuri. Ühtegi teist kandidaati esitatud ei ole, ka ei ole Pihl end taandanud, kuigi mõnele sotside konkurendile see meeldiks. Võtsime endale täna aega, et tulla augusti lõpus välja kõihe aktuaalsema sõnumiga tallinlaste jaoks. Elame ju olukorras, kus majanduskriisi  negatiivsed mõjud süvenevad iga päevaga.    Üks erakond kulutas promoks meeletu raha ja startis oma linnapeakandidaadiga juba märtsikuus. Kes on aga teda viimastel kuudel Tallinna teemadel rääkimas kuulnud?    Aga iseenesest oli täna igati asjalik üldkogu. Kohal oli üllatavalt palju inimesi. Pikema sõnavõtuga esinesid Nestor, Berg, Juske ja Pihl. Peeti plaani, kuidas murda Keskerakonna ainuvõimu. Arutati, milline on sotside päästeplaan masu mõjude leevendamiseks ja kuidas muuta Tallinna  normaalseks euroopalikuks linnaks - ausaks, läbipaistvaks ja innovatiivseks.    Tallinn vajab vahetust!